Reds speel met 'Durban-troef' teen Haaie | Netwerk24
Die Reds-flank Liam Wright, 'n Suid-Afrikaner van geboorte, verlede jaar teen die Bulle in aksie. Foto: Getty Images
Sedert daardie naelskraapse oorwinning van 6-5 in 2004, kon die Reds nog nie weer sukses smaak in KwaZulu-Natal nie.
Brad Thorn se span sal dus poog om 'n wendroogte van 15 jaar in Durban tot 'n einde te bring. En niemand sal meer oorgehaal wees om die bordjies te verhang as die Reds-oopkantflank Liam Wright nie.
Dié 21-jarige, wat al vir die Wallabies teen die Barbarians gespeel het, is in Durban gebore en sal die eerste keer op dié vlak in sy geboortestad in aksie wees.
Wright se ouers het na Australië geëmigreer toe hy sewe jaar oud was.
Hy het in sy aangenome land groot indruk gemaak as skolespeler en het Australië se o.20-span ook vir twee jaar verteenwoordig.
Wright is nie 'n tipiese oopkantflank nie, aangesien hy 1,93 m in sy sokkies staan. Hy bied dus ook opsies in die lynstaan, wat hom 'n waardevolle speler maak.
Die Haaie sal kennis neem van Wright, maar hul fokus dié week sal sekerlik wees om sielkundig skerp te wees vir die kragmeting op Goeie Vrydag.
Ná die emosionele hoogtes van die weghol-oorwinning op Ellispark tot die laagtepunt van 'n groot nederlaag teen die Jaguares op Kingspark, sal die Haaie daarteen moet waak om die pad geheel en al byster te raak met nóg 'n swak vertoning tuis.
Hoe hulle opstaan teen die Australiërs, sal baie van hul karakter verklap.
Maar moenie verwag dat die Reds summier gaan handdoek ingooi nie.
Hul afrigter was in sy speeldae bekend as 'n hardekwas-All Black wat vir niemand teruggedeins het nie. Hy probeer die afgelope twee seisoene ook dié benadering vestig by 'n span besaai met jongelinge.